Rijeka, 17. prosinca 2019. godine

**NAJAVA ZA OBJAVU U MEDIJIMA**

**Radionica primjene metode Forum kazalište**

Kazališni jezik kao moćan alat za uključivanje građana

**Forum kazalište je peta radionica modula Zajednica, kontinuiranog edukativnog programa pod nazivom Aktivni građani u aktivnom gradu koji se provodi u okviru projekta Rijeka 2020 – Europska prijestolnica kulture. Radionica će se održati sutra 17.12.2019. u RiHubu od 17 do 20 sati.**

**Forum kazalište je učinkovita kazališna tehnika** koja služi kao alat za zajedničko pronalaženje rješenja za određeni problem. Ova se tehnika može koristiti za podizanje svijesti, uključivanje građana i poticanje sudjelovanja. Na radionici će polaznici naučiti razviti kratki problemski scenarij, uvježbati predstavu i izvesti je koristeći metodologiju forum kazališta. **Voditelji radionice Sherif Rushdy i Shaku Raniga** imaju više od 35 godina iskustva u razvoju zajednica i savjetovanjima za lokalne, nacionalne i međunarodne organizacije te društvene, gospodarske i razvojne projekte.

Program radionica i edukacija Aktivni građani u aktivnom gradu, namijenjeni su građanima uključenima u projekt Rijeke 2020 - Europske prijestolnice kulture, onima koji se žele uključiti, te udrugama, predstavnicima javnog sektora i građanskim inicijativama koje žele stvarati projekte korisne široj javnosti.

**Edukativni program Aktivni građani u aktivnom gradu** sastoji se od tri modula edukacije koji se provode u 2019. godini: **Participacija** (ili Participativno budžetiranje i odlučivanje), **Suradnja** (ili Društvena akcija ili Urbani i razvoj zajednice) i **Zajednica** (Učimo jačati zajednicu)

Radni jezik radionice je engleski, a prijave su obavezne na e-mail rihub.info@rijeka2020.eu.

Unaprijed zahvaljujem na objavi najave i srdačno Vas pozdravljam.

**Rijeka 2020**

Odnosi s medijima - Nela Simić

nela.simic@rijeka2020.eu, M. 092 188 4118